
A magyarországi kisüzemi sörtermelés és -fogyasztás területi vizsgálata

Magyarországon az 1990-es évek elején indult újra a kisüzemi sörgyártás, amelyek kiszolgálták a lokális fogyasztói igényeket, azonban a söripar modernizációja révén létrejött nagyüzemi sörgyárak mellett csődbe mentek a XX. század elején. Az ehhez kapcsolódó fogyasztási és gyártási trendek kutatása hazai viszonylatban átfogó vizsgálatokat jelentett, azonban az 1990-es évektől népszerűvé váló kisüzemi sörgyártással foglalkozó tanulmányok nem terjednek ki a főzdék gazdasági lehetőségeit meghatározó földrajzi adottságokra. Ezért a kutatás célja a magyarországi kisüzemi sörfőzdékkel kapcsolatos földrajzi elemzések bővítése. Ezek alapján összehasonlító vizsgálat keretében, kérdőív és félig strukturált interjúk készítése alapján 6 kisüzemi sörfőzde (Ugar Brewery, Mad Scientist, Zirci Apátsági Manufaktúra, Szent András Sörfőzde, Fehér Nyúl, Viharsarok) részletes gazdaságföldrajzi elemzésére, illetve a fogyasztók felmérésére került sor. Kiválasztásuknál a földrajzi elhelyezkedést, az alapítási dátumot és a főzdék jellegét vettem alapul.
A vizsgálatban különböző faktorok mentén határoztam meg a főzdék karakterét, piaci esélyeiket, sikerességük okait, mint például az előállított söreik típusa, száma, jellege, a termékeik ára, illetve azok értékesítési platformjai. Ezek alapján a vizsgálat során kiderült, hogy a jellemzően észak-amerikai, nyugat-európai trendeket követő, budapesti értékesítésre koncentráló, egyszeri főzeteket készítő kisüzemi sörfőzdék elsősorban a HoReCa (Hotels, Restaurants and Cafés) szektorban értékesítenek és termékeik átlagára magasabb, mint a hagyományosabb karakterű kisüzemeknek. Azonban ez nem írja le teljesen a főzdék sikerességét, mivel fontos tényező még a működés időtartama és a kiépült, stabil fogyasztóbázis.
Különböző faktorok alapján kategorizáltam a vizsgálatban szereplő sörfőzdéket: A Mad Scientist és a Fehér Nyúl újhullámos sörökre koncentráló kísérleti sörfőzdék, az Ugar Brewery és a Viharsarok mivel nem tudják a fővárosi főzdék szintjét hozni, ezért ezek inkább újhullámos sörökre koncentráló kísérleti jellegű sörfőzdék. A Zirci Apátsági Manufaktúra karaktere miatt hagyományos sörtípusokat gyártó kisüzemi sörfőzde, míg a Szent András Sörfőzde, mivel számos kísérleti főzettel is rendelkezik, egyfajta hibrid sörfőzdének tekinthető. A kisüzemi söröket fogyasztókról elmondható, hogy jellemzően magasabb jövedelműek, városokban élnek és magasabb iskolai végzettséggel rendelkeznek, amelyeket a szakirodalmi áttekintés is igazol.




